b'\n_START_ARTICLE_\nGyldenl\xc3\xb8ves gate (Kristiansand)\n_START_PARAGRAPH_\nGyldenl\xc3\xb8ves gate (1-99, 2-76) er en gate i Kvadraturen i Kristiansand som ligger i bydelen Kvadraturen/Eg. Gaten har sitt l\xc3\xb8p fra Smits kai i Vestre havn til Otra. 108 eiendommer er matrikulert til gaten._NEWLINE_Gaten har sitt navn etter Ulrik Fredrik Gyldenl\xc3\xb8ve._NEWLINE_I gatens vestre ende ligger havnelageret, i den \xc3\xb8stre, p\xc3\xa5 elvebredden, den lange trebygningen som opprinnelig huset det s\xc3\xa5kalte Thranitterverftet._NEWLINE_I kvartalet mellom Markens gate og Kirkegata ligger Kristiansand folkebibliotek, Latinskolebygningen og Kristiansand domkirke. I gatel\xc3\xb8pet er det anlagt nedkj\xc3\xb8ringsrampe til et underjordisk parkeringsanlegg. I neste kvartal ligger Wergelandsparken. I Festningsgata sperres gaten for kj\xc3\xb8ring med en tverrg\xc3\xa5ende midtrabatt. Gatel\xc3\xb8pet \xc3\xb8st for Festningsgata er i hovedsak kranset av bolighus._NEWLINE_Parallellgaten mot nord er Skippergata, mot s\xc3\xb8r R\xc3\xa5dhusgata.'